Kaderaanstellings is ongrondwetlik; lei tot staatskaping – AfriForum(Argieffoto: Pixabay) Die burgerregteorganisasie AfriForum het Maandag in die Pretoriase hooggeregshof argumente teen die praktyk van kaderontplooiing gelewer. AfriForum vervul sy rol as vriend van die hof in die Demokratiese Alliansie (DA) se saak om die ANC se dekades oue beleid van kaderontplooiing uit te daag en stop te sit. AfriForum het aangevoer dat die aanstelling van dikwels ongekwalifiseerde en onervare ANC-partylojaliste in magsposisies ongrondwetlik is, dat dit ’n groot rolspeler agter korrupsie was en dat dit bygedra het om baie van die krisisse te veroorsaak wat die land vandag in die gesig staar, soos beurtkrag. “Die ekonomie, die openbare sektor en veral Eskom word nou al dekades lank gesaboteer deur die ANC se verraderlike beleid van kaderontplooiing. Kaderontplooiing is niks anders as totale vergryping deur ANC-partylojaliste nie en dien ook as ’n meganisme van staatskaping,” sê Ernst van Zyl, veldtogbeampte vir strategie en inhoud by AfriForum. “Daar is geen regverdige gronde waarop kaderontplooiing verdedig kan word nie, behalwe as jy ’n ANC-kader is wat vasbeslote is om te sien hoe die soustrein vir jouself of jou kamerade inkom.” AfriForum het vroeër hofstukke ingedien om as ’n vriend van die hof in die DA se saak teen kaderontplooiing toe te tree. Dié burgerregteorganisasie voer aan dat kaderontplooiing op diskriminasie op grond van politieke affiliasie neerkom. Werksgeleenthede in die openbareadministrasie-sektor word dus beperk vir mense wat nie ANC-lede is nie en dus nie vir kaderontplooiiing “kwalifiseer” nie. AfriForum meen die nalatenskap van dié beleid is dat die openbaredienslewering-sektor tot so ’n mate verval het dat slegs 19% van staatsdepartemente en -entiteite skoon oudits ontvang. Dit gaan dus vir organisasie oor die beginsel dat politieke partye, wanneer hulle aan bewind kom, verbied moet word om hul mag te misbruik om diskriminerende en vernietigende baantjies-vir-boeties-beleide toe te pas. AfriForum voer ook aan dat kaderontplooiing teenstrydig is met die Grondwet en die oppergesag van die reg.